40 ÅR GAMMEL: Denne oppgaven har overlevd i over 40 år på Holla skole. Foto: Skjermdump/Nasjonalbiblioteket

Rektor legger seg flat etter «neger»-oppgave fra 1976: – En stor feil

Et leksehefte fra 1976 dukket opp blant elever på Holla 10-årige skole i Nome kommune i Telemark. Der ble elevene bedt om å sette strek mellom en mørkhudet person og ordet «neger».

Oppdatert 4. april 2019

Artikkelen er over ett år gammel

Det var lokalavisen Kanalen som først meldte om skoleoppgaven fra leseheftet «Små-nøtter». Rektor Anne Lindgren skjønner ikke hvordan det over 40 år gamle heftet har overlevd regelmessige dugnader og opprydding.

– Det er rett og slett noen som har hatt en kopi liggende. Hefte er sånn sett et godt hefte, men det burde vært oppdatert, sier hun til VG.







I oppgaven skal elevene sette strek mellom ulike illustrasjoner og ord. Blant annet er det illustrert en mørkhåret person og ordet «neger».

les også Politianmeldt for å reklamere for «negerærbe»

– Jeg kan ikke annet enn å beklage. Vi som har en skole med så mange tospråklige elever, forteller rektor oppgitt.

Lindgren understreker at det kun var noen få elever i en klasse som fikk «Små-nøtter» som ekstrahefte, og at heftene nå skal være kastet ut av skolen.

– Lærere har i ubetenksomhet delt det ut, sier hun.

– Er det ikke litt merkelig at skolemateriell fra 1976 dukker opp i 2019?

les også 2017: Trekker tilbake skolebok med ordet «neger»

– Jeg synes det er fryktelig rart at det gjør det. Vi har jo containere jul og sommer og kaster ting.

Lindgren mener skolen først ble gjort oppmerksom på oppgaven gjennom lokalavisen. Kanalen opplyser til VG at de laget saken etter å ha fått tips om den.

– Vi legger oss helt flate. Læreren er selvfølgelig utrolig lei seg. Dette er en stor feil, slår rektor fast.

Publisert: 04.04.19 kl. 10:30 Oppdatert: 04.04.19 kl. 11:20